Хуго фон Хофманстал
Желаното
нечакано съзрява…

Превод от немски: Ана Александрова, —

chitanka.info

Желаното — нечакано съзрява,

пробуден сън — в душите ни трепти.

И виждаме — над клоните изгрява

луната пълна… В златен бяг лети…

Така мечтата в миг се появява

и през нощта огромна — в нас блести.

И жива е — усмихнато дете —

в нечакани посоки кротко странства,

подобно пълнолуние расте…

Пулсираща — с всесилно постоянство

интимното разкрива пред света —

с ръце на дух — в зазидано пространство…

Превръща тя в мечтано същността.

Издание: сп. „Пламък“, брой 9–10, 01.09.2002

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.